**Ministru kabineta rīkojuma projekta “Par Daugavpils medicīnas koledžas reorganizāciju” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta rīkojuma projekts “Par Daugavpils medicīnas koledžas reorganizāciju” (turpmāk – projekts) izstrādāts pamatojoties uz:  - Augstskolu likuma 11.panta pirmo daļu, saskaņā ar kuru lēmumu par augstskolas vai koledžas reorganizāciju vai likvidāciju pieņem tās dibinātājs;  - Augstskolu likuma 11.panta otro daļu, saskaņā ar kuru lēmumu par valsts augstskolu un valsts koledžu likvidāciju un reorganizāciju pieņem Ministru kabinets pēc izglītības un zinātnes ministra vai attiecīgā nozares ministra ierosinājuma;  - Valsts pārvaldes iekārtas likuma 15.panta trešās daļas 1.punktu, saskaņā ar kuru tiešās pārvaldes iestādi reorganizē, nododot to atvasinātai publiskai personai, – rezultātā iestāde turpina pastāvēt kā pastarpinātās pārvaldes iestāde;  - Publiskas personas mantas atsavināšanas likuma 5.panta pirmo daļu, 42.panta pirmo daļu un 43.pantu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | [1] Saskaņā ar Ministru kabineta 2003.gada 16.septembra noteikumu Nr.528 “Izglītības un zinātnes ministrijas nolikums” 24.26. apakšpunktu Daugavpils medicīnas koledža (turpmāk – koledža) ir Izglītības un zinātnes ministrijas (turpmāk – ministrija) padotības iestāde.  Koledža darbojas saskaņā ar Ministru kabineta 2007.gada 7.augusta noteikumiem Nr.533 “Daugavpils medicīnas koledžas nolikums”.  Koledža īsteno četras pirmā līmeņa profesionālās augstākās izglītības programmas. Studiju virzienā “Veselības aprūpe” (akreditēts līdz 2019.gada 6.jūnijam) tiek īstenotas šādas studiju programmas:  - pirmā līmeņa profesionālās augstākās izglītības programma “Māszinības” (kods: 41 723) ar profesionālo kvalifikāciju “māsa”, kurā 2016./2017.akadēmiskajā gadā studē 99 studējošie (studijas notiek par valsts budžeta līdzekļiem);  - pirmā līmeņa profesionālās augstākās izglītības programma “Ārstniecība” (kods: 41 721) ar profesionālo kvalifikāciju “ārsta palīgs”, kurā 2016./2017.akadēmiskajā gadā studē 88 studējošie (studijas notiek par valsts budžeta līdzekļiem).  Studiju virzienā “Sociālā labklājība” (akreditēts līdz 2019.gada 6.jūnijam) tiek īstenotas šādas studiju programmas:  - pirmā līmeņa profesionālās augstākās izglītības programma “Sociālā aprūpe” (kods: 41 762) ar profesionālo kvalifikāciju “sociālais aprūpētājs”, kurā 2016./2017.akadēmiskajā gadā studē 13 studējošie (studijas notiek par valsts budžeta līdzekļiem);  - pirmā līmeņa profesionālās augstākās izglītības programma “Sociālā rehabilitācija” (kods: 41 762) ar profesionālo kvalifikāciju “sociālais rehabilitētājs”, kurā 2016./2017.akadēmiskajā gadā studē 14 studējošie (studijas notiek par valsts budžeta līdzekļiem).  Vienlaikus koledža īsteno arodizglītības programmu ”Māszinības” (kods:35a723001) ar profesionālo kvalifikāciju “māsas palīgs”, kurā 2016./2017.akadēmiskajā gadā mācās 60 audzēkņi (mācības notiek par valsts budžeta līdzekļiem).  2016.gadā tika licencēta un 2016./2017.akadēmiskajā gadā koledžā ir uzsākts īstenot arodizglītības programmu “Bērnu aprūpe” (kods: 35b761011) ar profesionālo kvalifikāciju “auklis”, tā tiek finansēta no Eiropas Savienības projekta “Sākotnējās profesionālās izglītības īstenošana Jauniešu garantijas ietvaros” un tajā mācās 23 audzēkņi (dati uz 2017.gada 29.maiju).  Kopējais 2016./2017.akadēmiskajā gadā koledžā strādājošā personāla skaits pamatdarbā ir 41, no tiem akadēmiskais personāls, kuram koledža ir ievēlēšanas vieta – 9 (docenti – 2, lektori – 6, asistenti – 1), vispārējais personāls – 32.  [2] Studējošo skaits ar katru gadu samazinās. 2009./2010.akadēmiskajā gadā kopējais studējošo skaits Latvijā bija 112 555, 2015./2016.akadēmiskajā gadā – 84 282. Pēdējos gados studējošo skaita samazināšanās ir īpaši izteikta Latvijas reģionos. 2009./2010.akadēmiskajā gadā no kopējā studējošo skaita valsts dibinātajās augstskolās Rīgā mācās 83% un citās Latvijas pilsētās – 17%. 2015./2016.akadēmiskajā gadā starpība ir vēl lielāka – Rīgā 86%, citās Latvijas pilsētās – 14%. Tas liecina, ka strauji mazinās reģionālās augstākās izglītības konkurētspēja, kas negatīvi iespaido nodarbinātību un vispārējo sociālekonomisko situāciju reģionos.  Daugavpils Universitātes stratēģija 2020.gadam nosaka tās misiju sekmēt ilgtspējīgas nākotnes sabiedrības attīstību, realizējot starptautiska līmeņa zinātnisko pētniecību un nodrošinot kvalitatīvu izglītību dabas, inženierzinātņu, izglītības, veselības, humanitāro un sociālo zinātņu jomās, ar savu darbību veicinot Latgales reģiona un visas Latvijas ilgtspējīgu attīstību. Daugavpils Universitātes vidēja termiņa mērķis ir kļūt par akadēmiskajās tradīcijās balstītu, mūsdienīgu un konkurētspējīgu studiju, zinātnes un inovāciju centru. Stiprinot Daugavpils Universitāti kā Latgales reģiona studiju, zinātnes un inovāciju centru, kurā integrēti tiek piedāvāti visi izglītības līmeņi, tai skaitā profesionālā izglītība un pirmā līmeņa profesionālā augstākā izglītība, tiks nodrošināts daudzpusīgs, reģiona attīstības vajadzībām atbilstošs izglītības piedāvājums efektīvi pārvaldītā institucionālā struktūrā.  Koledžas integrācija Daugavpils Universitātē ļaus efektīvi izmantot augstākās izglītības un zinātnes resursus, paaugstinot studiju programmu kvalitāti un stiprinot to sasaisti ar zinātnisko pētniecību. Koledža pašreiz īsteno ļoti nelielu izglītības programmu skaitu: divos studiju virzienos īsteno četras pirmā līmeņa profesionālās augstākās izglītības programmas. Profesionālās izglītības jomā koledžā ir divas programmas, no kurām vienas īstenošana uzsākta 2016./2017.akadēmiskajā gadā. Šāda struktūra neatbilst politikas mērķim veidot studentu un mācībspēku, kā arī izglītības programmu skaita ziņā ietilpīgus studiju virzienus, kas nodrošina secīgu studiju līmeņu apguvi no pirmā līmeņa profesionālās augstākās izglītības līdz doktorantūrai, nodrošinot sinerģiju arī ar profesionālās izglītības jomu. Koledžas integrācija dos iespēju attīstīt esošos studiju virzienus Daugavpils Universitātē, paplašinot piedāvāto studiju programmu klāstu, nodrošinot lielāku studējošo skaitu un stiprinot akadēmiskā personāla kompetenci. Integrācija ļaus koledžai turpināt arī profesionālo izglītības programmu īstenošanu, izmantojot Daugavpils Universitātes sadarbības iestrādes ar reģiona darba devējiem.  Ievērojot iepriekšminēto, projekts paredz ar 2018.gada 1.martu reorganizēt ministrijas padotībā esošo valsts izglītības iestādi, Daugavpils medicīnas koledžu, nododot to atvasinātai publiskai personai: Daugavpils Universitātei. No projekta izriet, ka koledža turpina pastāvēt kā Daugavpils Universitātes aģentūra “Daugavpils Universitātes Daugavpils medicīnas koledža” (turpmāk – aģentūra).  Ir saņemts Daugavpils Universitātes Senāta 2017.gada 20.jūnija sēdes protokols, kurā Daugavpils Universitāte apņemas pārņemt koledžu aģentūras statusā un pārņemt ar koledžas pārņemšanu saistītos nekustamos īpašumus, turpmākai izglītības funkciju nodrošināšanai.  Saskaņā ar projektā paredzēto koledžas īstenotās izglītības programmas, koledžas funkcijas, tiesības, saistības, prasības, finanšu līdzekļus, bilancē esošo kustamo mantu, lietvedību un arhīvu attiecībā uz minētajām mācību programmām pārņem aģentūra.  [3] Plānots, ka projekta izpildes rezultātā tiks nodrošināta lielāka augstākās izglītības resursu koncentrācija Latgales reģionā, nodrošinot augstākas resursu koplietošanas iespējas, efektīvāku izglītības institūciju pārvaldību un augstāku izglītības pakalpojumu kvalitāti.  Koledžas reorganizācija neskar izglītojamo tiesības uz izglītību.  Aģentūra turpinās īstenot koledžas izglītības programmas un pārņems izglītojamos, darbiniekus un pedagoģisko personālu, koledžas bilancē esošo kustamo mantu un finanšu līdzekļu atlikumu.  [4] Projekts uzdod ministrijai līdz 2017.gada 1.oktobrim izveidot koledžas reorganizācijas komisiju, iekļaujot tajā koledžas, ministrijas un Daugavpils Universitātes pārstāvjus. Reorganizācijas komisijai uzdots veikt koledžas materiālo un finanšu līdzekļu inventarizāciju, sastādīt slēguma bilanci, noteikt kustamās mantas vērtību un saistību apjomu, kā arī nodrošināt koledžas mantas, arhīva un lietvedības nodošanu aģentūrām.  [5] Projekts paredz ministrijai sagatavot un izglītības un zinātnes ministram līdz 2018.gada 1.februārim iesniegt Ministru kabinetā ar koledžas reorganizāciju saistītos tiesību aktu projektus.  [6] Atbilstoši projektam koledžas reorganizācijas rezultātā tai lietojumā nodotos nekustamos īpašumus izmantos Daugavpils Universitāte, līdz ar to paredzēta to nodošana bez atlīdzības Daugavpils Universitātes īpašumā.  Valsts nekustamais īpašums (nekustamā īpašuma kadastra Nr.0500 504 8305) Varšavas ielā 26A, Daugavpilī, ir ierakstīts Daugavpils tiesas Zemesgrāmatu nodaļas Daugavpils pilsētas zemesgrāmatas nodalījumā Nr.100000559829 uz Latvijas valsts vārda ministrijas personā, un tas sastāv no trīs būvēm – koledžas (būves kadastra apzīmējums 0500 004 8302 002), šķūņa (būves kadastra apzīmējums 0500 004 8302 004) un garāžas (būves kadastra apzīmējums 0500 004 8302 005).  Valsts nekustamais īpašums (nekustamā īpašuma kadastra Nr.0500 004 8305) Miera ielā 3/5, Daugavpilī, ir ierakstīts Daugavpils tiesas Zemesgrāmatu nodaļas Daugavpils pilsētas zemesgrāmatas nodalījumā Nr.100000137063 uz Latvijas valsts vārda ministrijas personā, un tas sastāv no zemes vienības 2216 m2 platībā (zemes vienības kadastra apzīmējums 0500 004 8305) un būves – kopmītnes (būves kadastra apzīmējums 0500 004 8305 001).  Atbilstoši Ministru kabineta 2003.gada 16.septembra noteikumu Nr.528 “Izglītības un zinātnes ministrijas nolikums” 24.16.apakšpunktam Daugavpils Universitāte ir ministrijas padotībā esoša augstākās izglītības iestāde. Pamatojoties uz Daugavpils Universitātes Satversmes (apstiprināta ar 2001.gada 4.oktobra likumu „Par Daugavpils Universitātes Satversmi”) 2.punktu un Augstskolu likuma 7.panta pirmo daļu, Daugavpils Universitāte ir atvasināta publiska persona. Pamatojoties uz Augstskolu likuma 76.panta pirmo daļu un otrās daļas 4.punktu Daugavpils Universitātei var piederēt nekustamais īpašums.  Eiropas Komisijas sagatavotā dokumenta “Komisijas paziņojums par valsts atbalsta jēdzienu saskaņā ar Līguma par Eiropas Savienības darbību 107.panta 1.punktu” (turpmāk – Komisijas paziņojums) 28.punktā ir noteikts, ka saskaņā ar judikatūru valsts izglītības sistēmas ietvaros nodrošinātā valsts izglītība, ko finansē un uzrauga valsts, var tikt uzskatīta par nesaimniecisko darbību. Savukārt Komisijas paziņojuma 203.punktā ir noteikts, ka, ja infrastruktūru nav paredzēts izmantot komerciāli, tās publiskajam finansējumam valsts atbalsta noteikumi principā nav piemērojami. Tas attiecas, piemēram, uz tādu vispārējo infrastruktūru, kura tiek izmantota darbībām, ko parasti veic valsts, īstenojot savu publisko varu, kas nav saistīta ar preču un pakalpojumu piedāvāšanu tirgū. Savukārt Komisijas paziņojuma 205.punkts nosaka, ka, ja infrastruktūru izmanto gan saimnieciskajai, gan nesaimnieciskajai darbībai, valsts atbalsta noteikumi publiskajam finansējumam ir piemērojami tikai tiktāl, cik tas sedz ar saimniecisko darbību saistītās izmaksas. Vienlaikus Komisijas paziņojuma 207.punkts paredz, ka, ja jaukta izmantojuma gadījumā infrastruktūru izmanto, galvenokārt, tikai nesaimnieciskajai darbībai, valsts atbalsta noteikumi uz attiecīgo finansējumu var vispār neattiekties ar nosacījumu, ka saimnieciskā darbība ir vienīgi papildinoša, t.i., šī darbība ir tieši saistīta ar infrastruktūras ekspluatāciju un tai nepieciešama, vai cieši saistīta ar tās galveno nesaimniecisko izmantojumu. Papildinošās saimnieciskās darbības apjomam ir jāpaliek ierobežotam attiecībā pret infrastruktūras jaudu un šajā kontekstā infrastruktūras saimniecisko izmantojumu var uzskatīt par papildinošu, ja šai darbībai ik gadu atvēlētā jauda nepārsniedz 20% no infrastruktūras kopējās gada jaudas.  Saskaņā ar Eiropas Komisijas skaidrojumu atbalsts infrastruktūrai, kuru izmanto, galvenokārt, tikai nesaimnieciskajai darbībai (piemēram, izglītības un zinātnes funkciju īstenošanai), neietekmē tirdzniecību starp dalībvalstīm, ja infrastruktūrā tiek veikta papildinoša saimnieciska darbība ierobežotā apmērā. Eiropas Komisija arī skaidro, ka infrastruktūras saimniecisko izmantojumu var uzskatīt par papildinošu, ja šīs darbības ikgadējā jauda nepārsniedz 20 % no infrastruktūras kopējās gada jaudas.  Ievērojot to, ka projekta 5.punktā minētos nekustamos īpašumus Daugavpils Universitāte turpinās izmantot izglītības un zinātnes funkciju veikšanai, kā arī to, ka saimnieciskā darbība tajā tiks realizēta ierobežotā apmērā, projekta 5.punktā minēto nekustamo īpašumu nodošana Daugavpils Universitātes īpašumā nav kvalificējama kā komercdarbības atbalsts un uz to nav attiecināms komercdarbības atbalsta regulējums.  Visi ienākumi no Daugavpils Universitātes īstenotās saimnieciskās darbības, tajā skaitā, objektu iznomāšanas tiks novirzīti Daugavpils Universitātes nesaimnieciskajai darbībai un īpašumā nodoto nekustamo īpašumu uzturēšanai.  Ministrija aicinās Daugavpils Universitāti reizi gadā sniegt informāciju par saimnieciskās darbības proporcijas (20%) ievērošanu, lai Daugavpils Universitātes darbība tās īpašumā nodotajos nekustamajos īpašumos amortizācijas periodā nepārvēršas par saimniecisku darbību, tādejādi nodrošinot komercdarbības atbalsta nosacījumu ievērošanu.  Veicot valsts nekustamo īpašumu īpašuma tiesību maiņu zemesgrāmatā, vienlaicīgi zemesgrāmatā tiks izdarīta atzīme, ka īpašuma tiesības nostiprinātas uz laiku, kamēr Daugavpils Universitāte nodrošina projekta 5.punktā minēto funkciju veikšanu un atzīme par aizliegumu atsavināt nekustamos īpašumus un apgrūtināt tos ar hipotēku. Minēto aizliegumu apgrūtināt nekustamos īpašumus ar hipotēku nepiemēro, ja nekustamie īpašumi tiek ieķīlāti par labu valstij (Valsts kases personā), lai saņemtu Eiropas Savienības fondu atbalstu.  Gadījumā, ja iestājas projekta 7.punktā minētais nosacījums, Daugavpils Universitātei ir pienākums nekustamos īpašumus bez atlīdzības nodot valsts īpašumā.  Izvērtējot Eiropas Savienības struktūrfondu un Kohēzijas fonda vadības jomu reglamentējošajos normatīvajos aktos, kā arī regulas Nr. 1303/2013 71.pantā noteiktos finansējuma saņēmēja pienākumus un projektu atbalstāmo darbību ilguma nosacījums un ievērojot to, ka nododot koledžas lietojumā esošos nekustamos īpašumus Daugavpils Universitātes īpašumā, tie arī turpmāk tiks izmantoti tikai izglītības funkciju nodrošināšanai Daugavpils reģionā, kā arī neradīs nepamatotas priekšrocības attiecībā pret citām privātajām vai publiskajām juridiskajām personām, nav konstatējami tiesiski šķēršļi koledžai lietojumā nodoto nekustamo īpašumu nodošanai Daugavpils Universitātes īpašumā.  [7] Projekts nosaka, ka ar reorganizāciju saistītie izdevumi tiek segti no ministrijas budžeta programmas 03.00.00 “Augstākā izglītība” apakšprogrammā 03.11.00 “Koledžas” koledžai apstiprinātajiem valsts budžeta līdzekļiem 2017.un 2018.gadam.  [8] Ņemot vērā, ka aģentūra turpinās veikt koledžas funkcijas, izmantojot visa veida resursus, t.sk. finanšu resursus, ietekmes uz valsts budžetu nebūs. |
| 3. | Projekta izstrādē iesaistītās institūcijas | Ministrija, koledža, Daugavpils Universitāte. |
| 4. | Cita informācija | Saskaņā ar Augstskolu likuma 11.panta otrās daļas otro teikumu Ministru kabineta rīkojuma projektam par augstskolas vai koledžas reorganizāciju vai likvidāciju pievienojams Augstākās izglītības padomes atzinums. Ministrija ir saņēmusi Augstākās izglītības padomes 2017.gada 10.augusta atzinumu Nr.1.10/25 par projektu, kurā Augstākās izglītības padome atbalsta projektu, vienlaikus iesakot koledžu reorganizēt ar 2017.gada 1.jūliju, proti, pēc 2017./2018.akadēmiskā gada beigām. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Daugavpils Universitāte, koledžas darbinieki, t.sk. pedagogi, kas turpinās strādāt, un izglītojamie, kuri turpinās iegūt izglītību reorganizācijas rezultātā izveidotajā aģentūrā.  Izglītojamo vecāki, institūcijas un organizācijas, kuras sniedz atbalstu iestādēm izglītības procesa nodrošināšanā. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017. gads** | | Turpmākie trīs gadi (euro) | | |
| **2018** | **2019** | **2020** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Projekts šo jomu neskar. | | | | |
| 6.1. detalizēts ieņēmumu aprēķins | Projekts šo jomu neskar. | | | | |
| 6.2. detalizēts izdevumu aprēķins | Projekts šo jomu neskar. | | | | |
| 7. Cita informācija | Koledžas reorganizācija neradīs ietekmi uz valsts budžetu.  Ministrijas valsts budžeta programmas 03.00.00 “Augstākā izglītība” apakšprogrammā 03.11.00 “Koledžas” tiek nodrošināts finansējums no valsts budžeta finansētajām budžeta vietām saskaņā ar Ministru kabineta 2006.gada 12.decembra noteikumiem Nr.994 “Kārtība, kādā augstskolas un koledžas tiek finansētas no valsts budžeta līdzekļiem”.  Ministrijas valsts budžeta programmas 02.00.00 “Profesionālās izglītības mācību iestādes” apakšprogrammā 02.01.00 “Profesionālās izglītības programmu īstenošana” tiek nodrošināts finansējums arodizglītības programmu īstenošanai saskaņā ar Ministru kabineta 2007.gada 2.oktobra noteikumiem Nr.655 “Noteikumi par profesionālās izglītības programmu īstenošanas izmaksu minimumu uz vienu izglītojamo” un Profesionālās izglītības likuma 31.pantu.  Koledžai paredzētās budžeta vietas un finansējums augstākās izglītības studiju programmu īstenošanai: 2016.gadā bija 187 vietas (629 766 euro), 2017.gadā – 187 vietas (693 711 euro), 2018.gadā – 187 vietas (722 628 euro) un 2019.gadā – 187 vietas (751 544 euro). Finansējums turpmākajiem gadiem aprēķināts pamatojoties uz studiju vietu bāzes izmaksu pieaugumu saistībā ar pedagogu atalgojuma pieaugumu. Finansējums šim pieaugumam 2017.gadā ir nodrošināts, savukārt 50% apmērā tas ir nodrošināts 2018.gada finansējumam.  Koledžai paredzētais finansējums arodizglītības programmu īstenošanai: 2016.gadā bija 165 353 euro, 2017.gadā – 178 988 euro. 2017.gada novembrī/decembrī tiks aprēķināts finansējums 2018.gadam.  Koledžai piešķirtais finansējums visu izglītības programmu īstenošanai reorganizācijas rezultātā tiks novirzīts Daugavpils Universitātei.  Daugavpils Universitātei radīsies papildus izdevumi, kas saistīti ar īpašuma tiesību uz valsts nekustamajiem īpašumiem pārreģistrēšanu zemesgrāmatā uz Daugavpils Universitātes vārda. Minētos izdevumus segs Daugavpils Universitāte tās apstiprinātā budžeta ietvaros. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Ir nepieciešams izdarīt grozījumu Ministru kabineta 2003.gada 16.septembra noteikumos Nr.528 “Izglītības un zinātnes ministrijas nolikums”, svītrojot 24.26.apakšpunktu, kurā minēta ministrijas padotībā esošā Daugavpils medicīnas koledža.  Ir jāatzīst par spēku zaudējušiem Ministru kabineta 2007.gada 7.augusta noteikumi Nr.533 “Daugavpils medicīnas koledžas nolikums”.  Ir jāatzīst par spēku zaudējušiem Ministru kabineta 2013.gada 10.septembra noteikumi Nr.788 “Daugavpils medicīnas koledžas maksas pakalpojumu cenrādis”.  Izpildes termiņš iepriekšminēto normatīvo aktu sagatavošanai ir 2018.gada 1.februāris. |
| 2. | Atbildīgā institūcija | Ministrija. |
| 3. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, koledža, Daugavpils Universitāte. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Tiek plānots reorganizēt ministrijas padotībā esošo koledžu, nododot to atvasinātai publiskai personai: Daugavpils Universitātei. Koledža turpinās pastāvēt kā Daugavpils Universitātes aģentūra “Daugavpils Universitātes Daugavpils medicīnas koledža.  Saskaņā ar rīkojuma projekta 2.punktā noteikto aģentūra pārņems reorganizētās koledžas izglītības programmas, funkcijas, tiesības, saistības, prasības, finanšu līdzekļus, bilancē esošo kustamo mantu, ar mācību turpināšanu saistītos lietvedības dokumentus, uz laiku glabājamos lietvedību dokumentus un ES fondu projektu dokumentus.  Koledžas reorganizācija neradīs būtisku ietekmi uz cilvēkresursiem. |
| 3. | Cita informācija | Nav. |

*Anotācijas V un VI sadaļa – projekts šo jomu neskar.*

Iesniedzējs:

Izglītības un zinātnes ministrs Kārlis Šadurskis

Vīza:

Valsts sekretāre Līga Lejiņa

17.08.2017 16:48

2644

L.Upīte, 67047816

Linda.Upite@izm.gov.lv